**AGENȚIA PENTRU PROTECȚIA MEDIULUI ILFOV**

# DECIZIA ETAPEI DE ÎNCADRARE

# Draft din 29.04.2024

Ca urmare a solicitării de emitere a acordului de mediu adresată de **MECANO TEHNO & POLIURETANI SRL**, cu sediul în Șos. Chitilei, nr. 242D, corp 3, cam. 1, Sect. 1, Mun. București, înregistrată la A.P.M. Ilfov cu nr. 3567/16.02.2024, cu completări ulterioare, în baza:

* **Legii nr. 292/2018** privind evaluarea impactului anumitor proiecte publice şi private asupra mediului;
* **Ordonanţei de urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sălbatice, cu modificările şi completările ulterioare, aprobate prin **Legea nr. 49/2011;**

Autoritatea competentă pentru protecția mediului - **A.P.M. Ilfov decide**, ca urmare a consultărilor desfăşurate în cadrul şedinţei Comisiei de analiză tehnică din data de 17.04.2024, că proiectul „**construire hala P+Ep cu functiune mixta (birouri si productie)**” propus în Oraș Chitila, Tarla 27, Parcela 116/3, Nr. topo. 55715, CF 55715, județul Ilfov,

**nu se supune evaluării impactului asupra mediului si nu se supune evaluării adecvate.**

Justificarea prezentei decizii:

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

a). proiectul se încadreaza în prevederile Legii nr. 292/2018, anexa nr. 2, pct. 10, lit. b);

b). proiectul nu se încadreaza in prevederile Legii nr. 292/2018 privind evaluarea impactului anumitor proiecte publice și private asupra mediului, anexa nr. 1;

c). titularul și APM Ilfov au mediatizat în presa locală, cât și pe pagina web atât depunerea solicitării acordului cât și decizia etapei de încadrare;

d). lipsa observațiilor din partea publicului interesat.

**II. Motivele pe baza cărora s-a stabilit neefectuarea evaluării adecvate sunt următoarele:**

Proiectul propus nu intră sub incidența [art. 28](https://lege5.ro/Gratuit/geydqobuge/ordonanta-de-urgenta-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?pid=48878121&d=2018-12-11#p-48878121) și 281 din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare, deoarece nu este amplasat în nicio Arie Naturală Protejată din regiunea București-Ilfov sau în proximitatea acesteia.

**III. Motivele pe baza cărora s-a stabilit neefectuarea evaluării impactului asupra corpurilor de apă**

Proiectul propus nu necesită elaborarea S.E.I.C.A., conform Adresei nr. 3625/08.04.2024 emisă de **A.N. “APELE ROMÂNE”** – S.G.A. ILFOV-BUCUREȘTI.

**1. Caracteristicile proiectului**

***1.1. Descrierea proiectului:***

Scopul proiectului este construirea unei hale industriale P+1Ep, pe structură metalică, pe terenul cu Nr. Cad. 55715 , în suprafață de 2139 mp, deținut în baza contractului de constituire a dreptului de superficie autentificat sub Nr. 597/06.03.2023.

Terenul menționat se află în proprietatea soților Crăciun Gheorghe și Crăciun Ionica și are formă trapezoidală și acces către drumul identificat prin Nr. Cad 55823.

BILANȚ TERITORIAL

Suprafata teren Nr. Cad. 55715 2139.00 mp

Suprafata construita 1003.19 mp

Suprafata desfasurata 1175.69 mp

S spatii verzi - (20% din S teren) 427.00 mp

S locuri de parcare 137,5 mp

S platforme betonate 571,31 mp

INDICATORI URBANISTICI

P.O.T. propus: 47%

C.U.T. propus: 0.54

Regim de inaltime P+Etaj Parțial

H max cornisa 7.44 m

H max coama 9.25 m

H atic 9.45 m

Perioada de implementare propusă – construire 6 luni 6 luni / exploatare 10-15 ani.

Societatea menționată realizează usi personalizate pentru echiparea spatiilor cu temperatura controlata (camere frigorifice, depozite frigorifice sau spatii frigorifice), cu masuri standard si personalizate, utilizand numai componente cu marca si licenta MTH Italia. Specificatiile tehnice pentru usi camere frigorifice sunt complet personalizabile:

o usile produse au grosimi intre 68 și 100 mm, conform normelor in vigoare pentru industria alimentara;

o pot fi batante, glisante, sectionale;

o inchidere cu cheie la exterior;

o protectie “om inauntru” la interior;

o rama din aluminiu alimentar pentru ranforsarea foii de usa;

o toc din PVC dur ranforsat la interior;

o prinderea tocului se realizeaza cu sisteme speciale pentru a evita formarea de punti termice;

o usile pentru temperaturi negative sunt prevazute cu rezistenta pentru degivrare.

Descrierea procesului tehnologic de productie:

o Etapa 1: debitare materie prima, respective table zincata prevopsita si profile din PVC si Aluminiu;

o Etapa 2: asamblare a tuturor elementelor debitate la Etapa 1, si obtinerea unor carcase in dimensiunile viitorului produs finit;

o Etapa 3: pozitionarea carcaselor in prese tehnologice si injectarea acestora cu poliuretan PUR D42Kg/m3 (amestec RCCMDI si RBF301-G) maxim 50 mp/8h;

o Etapa 4: curatare carcase injectate, montarea subansamblelor personalizate si a accesorilor de functionare, finisare produs;

o Etapa 5: Depozitare si livrare produs finit.

Substantele si amestecurile periculoase folosite:

|  |  |  |
| --- | --- | --- |
| Produs | Cantitate maximă stocată în incintă | Fraze de pericol |
| Europol A  RCCMDI - polimer | 0,5 tone | H351, H302, H373, H319, H315, H335, H334, H317 |
| Europol B  301-G-izocianat | 0,5 tone | H302, H318, H315 |
| Chem Trade PU  6098 – curatator | 30 kg | H319 |

Pe amplasament se vor gasi doar cantități necesare ce au legatura cu sistemul de productie - nu se fac stocuri. Aceasta masura se impune si din fișele tehnice de calitate, respectiv nu este permisa stocarea pe termen lung. Aprovizionarea cu componente se face periodic în functie de consum (o odată la 2 luni)

Profilul şi capacităţile de producţie; productie usi personalizate pentru echiparea spatiilor cu temperatura controlata, functiuni propuse: productie, depozitare si administrativa

Capacitate maximă proiectată utilaje de productie – 40l/min.

Capacitate functională 20 l/min.

- Raport de amestecare între cele doua componente chimice - 1:1 (1l-MDI/1l- Poliol);

- Mașina de injectat poliuretan este alimentată cu cele doua componente lichide (MDI si POLIOL) prin intermediul unor furtunuri spre un sistem de amestec controlat numit cap de injecție. Capul de injecție face transferul poliuretanului amestecat sub presiune, într-o carcasă ermetică ce se află in presă. Materialul injectat cât si cantitatea infimă de gaz rezultat din amestec rămân în interiorul carcasei. Nu rezultă emisii de gaz în atmosferă, prin urmare nu se impune montarea unui sistem de absorție/ventilatie.

Produs finit obținut - Carcasă metalică ermetică

- Componentele MDI si POLIOL vin furnizate de către producator (Europoliuretani/Italia) in recipiente metalice sau plastic (recipiente de câte 250l). Cele doua componente nu intra sub incidenta ADR, nu necesita autorizații de transport și depozitare.

Descrierea lucrărilor aferente organizării de șantier

În baza prevederilor Legii Securitatii si Sanatatii in munca nr. 319/2006, societatea va elabora o Conventie cadru PMPSI-Mediu, pe bază de contract cu diferiți executanți

Scopul acestei Conventii este evitarea accidentelor de munca, a incendiilor, imbolnavirilor profesionale, asigurarii securitatii personalului implicat in executarea deferitelor lucrari, a prevenirii fenomenelor de poluare a solului, de contaminare a panzei de apa freatice si degradare ambientala, precum si de aplicare corespunzatoare a legislatiei in vigoare.

Se interzice executantului sa efectueze depanarea mijloacelor de transport sau repararea si intretinerea utilajelor in amplasament. Personalul executantului este obligat sa respecte cu strictete pe tot teritoriul beneficiarului prevederile legislatiei in vigoare privind securitatea si sanatatea in munca, ce vor fi puse la dispozitia executantului la solicitarea acestuia, inainte de inceperea lucrarilor.

Se interzice executarea oricaror manevre si lucrari din proprie initiativa, necuprinse in graficul de lucru, recurgerea la improvizatii. Zilnic executantul va asigura curatenia in jurul organizarii de antier si a zonei de lucru, va evacua deseurile generate cu mijloace de transport proprii sau închiriate. De asemenea va lua masurile necesare pentru crearea conditiilor igienico-sanitare pentru personalul propriu (dotari cu toalete ecologice). Personalul executantului va purta echipament de protectie si de lucru inscripționat. Personalul executantului va fi instruit cu privire la răspunderile ce îi revin la depozitarea si eliminarea deseurilor, a substantelor periculoase, a masurilor de protectie si prim ajutor, etc. Contractul cuprinde responsabilitatile ce revin beneficiarului lucrarii, precum si ale executantului. Se va securiza perimetrul cu gard temporar din panouri modulare de sarma si acces exclusiv din drumul de exploatare pentru betoniere si utilaje mari. Executia se va desfasura de la limita posterioara a terenului spre drumul. Dupa realizarea platformelor se va trece la urmatoarea etapa, asamblarea mecanica a elementelor prefabricate pentru constructile propuse.

Localizarea organizării de şantier: la intrarea pe teren, în proximitatea drumului de acces.

**Dotări şi măsuri prevăzute pentru controlul emisiilor de poluanţi în mediu**

- antreprenorul general este obligat sa dețină pe amplasament mijloace de interventie pentru stoparea raspandirii poluarii;

- oprirea scurgerilor și localizarea poluantului scurs

- interventie cu material absorbant pentru refinerea produsului petrolier

- interventia manuala pentru colectarea produsului petrolier

- colectarea produs uleios retinut

- analize fizico-chimice

Modalităţi de refacere a stării iniţiale/reabilitare în vederea utilizării ulterioare a terenului

În situatia schimbarii de destinatie si functiune a intregului teren se vor demola platformele de beton realizate, cu evacuarea molozului rezultat catre firma locala de salubritate in baza unei autorizatii de demolare si refacere amplasament.

Stratul de sol decopertat reprezinta volumul de pamant provenit din urmatoarele activitati:

- executarea lucrarilor de realizare a retelei de alimentare cu apa

- executarea lucrarilor de canalizare ape uzate

- amenajarea drumurilor in incinta.

Stratul de sol afectat prin executarea lucrarilor mentionate se reface prin nivelarea si reabilitarea covorului vegetal pe terenurile afectate prin excavatia lucrarilor. Volumul de sol decopertat excavat la pregatirea fundatiilor se reutilizeaza la refacerea covorului vegetal dupa realizarea fundatiilor.

**Asigurarea utilităților**

Conform Adresei Nr. 2623/03.04.2024 – Consultanță tehnică, emisă de **A.N. “APELE ROMÂNE”** – S.G.A. ILFOV-BUCUREȘTI:

**Alimentarea cu apă**

- alimentarea cu apă a halei se va realiza dintr-un rezervor de inmagazinare a apei V=10mc, alimentat periodic de cisterna (contract cu furnizor local de apa) pentru consumul igienico-sanitar.

**Evacuare ape uzate menajere**

- apele menajere vor fi colectate prin tevi de PVC intr-un camin de colectare/curatire amplasat in vecinatatea halei la peste 15 m distanta; apele uzate colectate vor fi drenate prin teava de PVC spre bazinul exterior vidanjabil, betonat;

**Evacuare ape pluviale**

- apele de pe platforma betonata vor fi colectate prin intermediul rigolelor exterioare si vor fi directionate spre un separator de hidrocarburi; apele pluviale si conventional curate vor fi deversate catre terenul natural

***1.2. Cumularea cu alte proiecte****:*

Nu este cazul.

***1.3. Utilizarea resurselor naturale****:*

Resursele naturale ce vor fi utilizate pentru construcția obiectivului propus sunt cele uzuale pentru astfel de lucrări de construcții: pământ pentru umpluturi, Nisip, piatră spartă, Balast, agregate naturale, apă, combustibil.

***1.4. Productia de deseuri****:*

În faza de execuție lucrări se generează următoarele deșeuri:

* Deşeuri municipale amestecate – Cod 20 03 01 - Colectare în containere tip pubele, eliminarea la rampa de deșeuri prin intermediul firmelor specializate pe bază de contract
* Hârtie și carton – Cod 20 01 01 – colectate în recipienți și predate către societăți autorizate în vederea valorificării
* Ambalaje hârtie și carton – Cod 15 01 01, ambalaje material plastic – Cod 15 01 02
* Amestecuri metalice - cod 17 04 07 - Colectate temporar în incinta santierului, valorificate integral
* Beton - Cod 17 01 01
* Pământ și pietre - cod 17 05 04

După punerea în funcțiune a obiectivului se vor genera următoarele categorii de deșeuri

Deşeuri municipale amestecate – Cod 20 03 01, colectate în containere amplasate in locuri special amenajate.

Nămoluri de la separatoarele ulei/apă – Cod 13 05 02\*- se verifică periodic si se vidanjează daca este necesar (cel putin o data/an) şi se elimină prin operatori autorizaţi

Deșeurile generate vor fi gestionate cu respectarea prevederilor OUG nr. 92/2021 privind regimul deșeurilor, cu modificările și completările ulterioare.

În conformitate cu prevederile Directivei Cadru 2008/98/CE privind deşeurile, respectiv ale OUG nr. 92/2021, există obligativitatea să se atingă un nivel de pregătire pentru reutilizare, reciclare şi alte operaţiuni de valorificare materială, inclusiv operaţiuni de umplere rambleiere care utilizează deşeuri pentru a înlocui alte materiale.

***1.5. Emisii poluante, zgomot si alte surse de disconfort****:*

Lucrările de excavaţii şi manevrarea pământului pot determina poluarea cu particule de dimensiuni mici transportate de apele pluviale. În acelaşi timp activităţile de tip şantier şi depozitele intermediare (vrac) de materiale de construcţii (în special pulverulente), specifice şi organizării de şantier, reprezintă surse de poluare cu particule de dimensiuni mici, deoarece sunt spălate şi transportate de apele pluviale către terenurile adiacente, o parte din ele putând ajunge în cursurile de apa datorită morfologiei locale a terenului. Traficul vehiculelor grele va genera emisii ale unor poluanţi gazoşi (NOx, CO, SO2, compuşi organici volatili particule în suspensie, PM10 etc.)

Tipuri de utilaje care vor fi folosite si puterile acustice asociate sunt: buldozere Lw 115 dB(A); incarcatoare tip Wolla Lw 112 dB(A); excavatoare Lw 117 dB(A); compactoare Lw 105 dB(A); finisoare Lw 115 dB(A); basculante Lw 107 dB(A).

Sursele de emisie a poluanţilor atmosferici specifice obiectivului studiat sunt surse libere, în general, la sol sau în apropierea solului, deschise (cele care implică manevrarea pământului), mobile, nedirijate şi au loc pe o perioadă limitată de timp (durata programului de lucru - 8 h/zi, 9 luni/an). Caracteristicile surselor şi geometria obiectivului înscriu amplasamentul, în ansamblu, în categoria surselor punctiforme.

Nivelul sonor depinde in mare masura de urmatorii factori:

- climatici: viteza si directia vantului, gradientul de temperatura si de vant;

- absorbtia undelor acustice de catre sol, fenomen denumit “efect de sol”;

- absorbtia in aer, dependenta de presiune, temperatura, umiditatea relativa, componenta spectrala a zgomotului;

- topografia terenului;

- vegetatie

Prin natura lor, sursele asociate lucrărilor de construcţie nu pot fi prevăzute cu sisteme de captare şi evacuare dirijată a poluanţilor.

Protecţia împotriva zgomotului şi vibraţiilor:

- sursele de zgomot şi de vibraţii: zonele de productie contin echipamente ce produc zgomot in timpul functionarii (bormasini, compresor, generator). Aceste zone se gasesc exclusiv în interiorul cladirii;

- amenajările şi dotările pentru protecţia împotriva zgomotului şi vibraţiilor: anvelopanta clădirii va fi realizată din panouri metalice autoportante tip sandwich care prin constitutia acestora – miez de spuma poliuretanica de 80mm – vor proteja fonic exteriorul. Pentru etapa de construire sursele de zgomot si vibratii sunt reprezentate de utilaje si mijloace de transport.

Efectele vor fi de scurta durata si de intensitate medie si se vor manifesta numai la nivel local.

***La funcționarea obiectivului nu rezultă emisii de gaz în atmosferă, prin urmare nu se impune montarea unui sistem de absorție/ventilatie.***

Emisiile generate la faza de execuție a lucrărilor vor respecta prevederile Ord. nr. 462/1993 pentru aprobarea Condiţiilor tehnice privind protecţia atmosferică şi Normelor metodologice privind determinarea emisiilor de poluanţi atmosferici produşi de surse staţionare, condiţiile de calitatea aerului în zone protejate conform STAS 12574/1987, standardele referitoare la emisiile de zgomot în mediu, respectiv a HG 1756/2006 privind emisiile de zgomot în mediu produse de echipamentele destinate utilizării în exteriorul clădirilor.

Nivelul de zgomot exterior, atât la faza de execuție a lucrărilor, cât și la funcționarea obiectivului, se va încadra în limitele prevăzute în STAS SR 10.009/2017.

**2. Localizarea proiectului:**

- utilizarea existentă a terenului: conform Certificatului de Urbanism nr. 152/26.05.2023 emis de Primăria Oraș Chitila și reglementărilor PUG Chitila aprobat cu HCL Nr. 21/14.02.2019, terenul se afla in subzona unitatilor predominant industriale – A1

- relativa abundenţă a resurselor naturale din zonă, calitatea şi capacitatea regenerativă a acestora: **nu este cazul.**

-capacitatea de absorbţie a mediului, cu atenţie deosebită pentru:

* zonele umede – **nu este cazul.**
* zonele costiere – **nu este cazul.**
* zonele montane şi cele împădurite – **nu este cazul.**
* parcurile şi rezervaţiile naturale – **nu este cazul.**
* ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc: **nu este cazul.**
* zonele de protecţie specială, mai ales cele desemnate prin Ordonanţa de urgenţă a Guvernului nr. 57/2007 cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: **nu este cazul.**
* ariile în care standardele de calitate a mediului stabilite de legislaţie au fost deja depăşite: **nu este cazul**;
* ariile dens populate: **nu este cazul**.
* peisajele cu semnificaţie istorică, culturală şi arheologică: **nu este cazul.**

**3. Caracteristicile impactului potential:**

Se iau în considerare efectele semnificative posibile ale proiectelor, în raport cu criteriile stabilite la pct. 1 si 2, cu accent deosebit pe:

- extinderea impactului: aria geografică şi numărul persoanelor afectate – nu este cazul

- natura transfrontalieră a impactului – nu este cazul

- mărimea şi complexitatea impactului – impact pe termen scurt asupra suprafaței afectate de lucrări în timpul lucrărilor de construcții;

- probabilitatea impactului: redusă;

- durata, frecvenţa şi reversibilitatea impactului: impactul cu frecvență redusă asupra mediului în perioada de implementare propusă a proiectului. Impact relativ redus asupra mediului în timpul funcţionării.

**Condiţiile de realizare a proiectului:**

- Investiţia şi organizarea de şantier se vor realiza în condiţiile impuse prin Certificatul de urbanism Nr. 152/26.05.2023 emis de Primăria Orașului Chitila, precum și prin Avizele/acordurile emise de toate instituţiile menţionate prin acesta;

- Spațiile verzi propuse prin proiect vor fi amenajate și întreținute pe toată durata de funcționare a obiectivului;

- La extinderea rețelelor publice de alimentare cu apă/canalizare în zonă, obiectivul va fi branșat/racordat la acestea

- Se vor respecta condițiile impuse prin Adresa Nr. 2623/03.04.2024, emisă de **A.N. “APELE ROMÂNE”** – S.G.A. ILFOV-BUCUREȘTI;

- Indicatorii de calitate ai apelor uzate menajere evacuate prin vidanjare la rețeaua publică de canalizare se vor încadra în prevederile impuse de HG nr. 188/2002 – Anexa 2 - NTPA 002/2002, modificată și completată prin HG nr. 352/2005;

- Indicatorii de calitate ai apelor pluviale epurate, evacuate la teren, se vor încadra în prevederile impuse de HG nr. 188/2002 –Anexa 3- NTPA 001/2002, modificată și completată prin HG nr. 352/2005;

- La finalizarea obiectivului se va depune la A.P.M. Ilfov documentația tehnică în vederea obținerii Autorizației de mediu, conform prevederilor Ord. MMDD nr. 1798/2007 pentru aprobarea procedurii de emitere a Autorizației de mediu, cu modificările şi completările ulterioare

- Titularii activitatilor in care sunt prezente substante periculoase au obligatia de a lua toate masurile necesare pentru a preveni producerea accidentelor majore si pentru a limita consecintele acestora asupra sanatatii populatiei si asupra calitatii mediului; În functie de produsele depozitate, pentru situatii de avarie, accidente etc., titularul de activitate va deține la punctul de lucru produse de neutralizare corespunzătoare

- Se vor amplasa panouri de informare referitoare la investiția propusă, conform legislației în vigoare;

- Se vor lua măsuri de protecţie antifonică în zona de lucru;

- Se vor lua măsuri pentru diminuarea emisiilor de pulberi din zona şantierului prin umectarea spaţiului de lucru sau acoperirea pe cât posibil a acestuia;

- Pe durata execuţiei lucrărilor se vor lua măsuri pentru respectarea normelor, standardelor şi legislaţiei privind protecţia mediului în vigoare; Constructorul și beneficiarul vor lua măsurile necesare pentru eliminarea factorilor de disconfort (praf, zgomot);

- Se vor respecta Normele de igienă și recomandările privind mediul de viață al populației aprobate prin Ord. Ministerului Sănătății nr. 119/2014 (distanța între clădiri, însorire, suprafețe încăperi, dotări igienico-sanitare, etc.);

- La ieşirea din şantier se vor curăţa roţile autovehiculelor şi utilajelor pentru a preveni transferul de moloz în afara amplasamentului pe drumurile publice; pe durata organizării de şantier se vor monta panouri de protecţie, lucrările vor fi semnalizate corespunzător, asigurându-se protecţia circulaţiei pietonale şi auto în zonă;

- După realizarea proiectului, terenul aferent organizării de şantier va fi adus la starea inițială;

- Se va respecta legislația în vigoare cu privire la substanțele care epuizează stratul de ozon

- Deşeurile şi materialele rezultate din activitatea de construcție vor fi obligatoriu îndepărtate din zonă pe baza unui contract încheiat cu un prestator autorizat; este interzisă depozitarea necontrolată a deşeurilor rezultate;

- Se interzice poluarea solului cu carburanţi, uleiuri rezultate în urma operaţiilor de staţionare, aprovizionare, depozitare sau alimentare cu combustibili a utilajelor şi mijloacelor de transport în timpul construirii, datorită funcţionării necorespunzătoare a acestora. În cazul unor poluări accidentale se vor lua măsuri pedoameliorative;

- Se va avea in vedere ca organizarea de șantier sa nu afecteze sau sa aduca prejudicii cadrului natural limitrof sau vecinilor

- Este obligatorie respectarea normelor privind protecția muncii, disciplina în constructii, prevenirea și stingerea incendiilor

- Constructorul va lua toate masurile ce se impun pentru a inlatura eventualele riscuri in ceea ce priveste protectia si securitatea muncii

- Se vor respecta prevederile Regulamentului General de Urbanism aprobat prin H.G. nr. 525/1996

- Se va respecta legislația de urbanism în vigoare;

- Drumurile de acces, zonele a căror suprafaţă (învelişul vegetal) a fost afectată vor fi refăcute şi vor fi redate folosinţelor iniţiale; Răspunderea pentru refacerea amplasamentului, drumurilor de acces revine în totalitate titularului de proiect;

- Se va asigura salubrizarea zonei și mentinerea curateniei pe traseul drumurilor de acces, pe toată perioada;

- În vederea menținerii calității aerului, în parametri optimi, în zona amplasamentului, se vor respecta următoarele conditii:

* minimizarea activităților generatoare de praf (tăiere, spargerea betonului, etc.);
* se vor lua măsuri de acoperire, îngradire, închidere a stocurilor de materiale de construcție sau deșeuri, pentru prevenirea împrăștierii cauzată de vant;

- Oprirea motoarelor tuturor vehiculelor aflate în stationare, în zona șantierului;

- Se vor alege trasee optime din punct de vedere al protectiei mediului, pentru deplasarea vehiculelor care transportă materiale de construcție care pot elibera în atmosferă particule fine; transportul acestor materiale se va face pe cât posibil cu vehicule dotate cu prelate;

- Transportul materialelor și transportul utilajelor grele se va realiza pe traseele stabilite, astfel încat sa nu creeze disconfort locuitorilor din zonă.

- Pe toată durata execuţiei lucrărilor şi funcţionării obiectivului se vor respecta prevederile:

* OUG nr. 195/2005 privind protecția mediului, aprobată cu modificări prin Legea nr. 265/2006, cu modificările şi completările ulterioare;
* OUG nr. 92/2021 privind regimul deşeurilor, cu modificările şi completările ulterioare;
* Legii nr. 104/2011 privind protecţia atmosferei;
* Regulamentul (CE) nr. 1272/2008 al Parlamentului European si al Consiliului din 16 decembrie 2008 privind clasificarea, etichetarea si ambalarea substantelor si a amestecurilor, de modificare si de abrogare a directivelor 67/548/CEE si 1999/45/CE, precum si de modificare a Regulamentului (CE) nr. 1.907/2006;
* Ordinului nr. 756/1997 cu privire la factorul de mediu sol
* Legii nr. 61/1991pentru sancționarea faptelor de încălcare a unor norme de conviețuire socială, a ordinii și liniștii publice, Republicată, cu modificările şi completările ulterioare;
* Ordinului nr. 119/2014 emis de Ministerul Sănătăţii.

Prezentul act nu exonerează de răspundere titularul, proiectantul şi/sau constructorul în cazul producerii unor accidente în timpul execuției lucrărilor sau exploatării acestora.

*În cazul in care proiectul nu se incadreaza in functiunea zonei, decizia de emitere/respingere a aprobarii de dezvoltare revine autoritatii administratiei publice locale.*

***Prin prezenta se stabilesc condițiile de realizare a proiectului din punct de vedere al protecției mediului. Alte condiții vor fi impuse de autoritățile/instituțiile competente menționate în Certificatul de urbanism, conform legii.***

**În conformitate cu prevederile Legii nr. 292/2018:**

- art. 18, alin. (13) în cazul in care una dintre deciziile prevazute la alin. (8) si (9) nu se emite in termen de 5 ani de la emiterea acordului de mediu, titularul proiectului este obligat sa se adreseze autoritatii de mediu emitente in vederea confirmarii faptului ca acordul de mediu nu este depășit;

- anexa 5, art. 34, alin. (1) titularul de proiect are obligația de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare, acordului de mediu și anterior emiterii aprobarii de dezvoltare;

- anexa 5, art. 34, alin (2) notificarea prevazuta la alin. (1), insotita de raportul de verificare intocmit in conformitate cu prevederile art. 20 alin. (2) lit. a) din Legea nr. 292/2018 de catre verificatorul de proiecte atestat in conditiile legii pentru cerinta esentiala D) igiena, sanatate si mediu inconjurator prevazuta la art. 3 din Ordinul ministrului dezvoltarii regionale si administratiei publice nr. 2264/2018 sau dupa caz de punctul de vedere al autoritatii competente emitente a aprobarii de dezvoltare conform art. 20 alin. (2) lit. b) din Legea nr. 292/2018, se depune în termen de 10 zile de la data aparitiei necesitatii modificarii/extinderii;

 - anexa 5, art. 43, alin. (3) la finalizarea proiectelor publice si private care au facut obiectul procedurii de evaluare a impactului asupra mediului, autoritatea competenta pentru protectia mediului care a parcurs procedura verifică respectarea prevederilor deciziei etapei de încadrare;

 - anexa 5, art. 43 alin. (4) procesul - verbal întocmit in situatia prevazută la alin. (3) se anexează si face parte integranta din procesul - verbal de receptie la terminarea lucrărilor.

**În conformitate cu prevederile O.U.G. nr. 195/2005 privind protecția mediului**, aprobată cu modificări prin Legea nr. 265/2006 privind protectia mediului, cu modificările și completările ulterioare:

- art. 15, alin. (2), lit a) – “*titularii proiectelor au obligaţia de a notifica autoritatea competentă pentru protecţia mediului dacă intervin elemente noi, necunoscute la data emiterii actelor de reglementare, precum și asupra oricăror modificări ale condiţiilor care au stat la baza emiterii actelor de reglementare, înainte de realizarea modificării*”.

- art. 21, alin. (4) ”*răspunderea pentru corectitudinea informaţiilor puse la dispoziţia autorităţilor competente pentru protecţia mediului și a publicului revine titularului proiectului*”.

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2018-12-11), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr.292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr.292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2018-12-11), cu modificările și completările ulterioare.

p. DIRECTOR EXECUTIV

Corina Ecaterina NECULA-CIOCHINĂ

Șef Serviciu A.A.A.

Ciprian STANCIU

Întocmit,

Consilier superior Aurelian MĂTUȘA